РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/193-19

23. јул 2019. године

Б е о г р а д

З А П И С Н И К

65. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 22. ЈУЛА 2019. ГОДИНЕ

Седница је почела у 9,00 часова.

 Седници је председавао Петар Петровић, председник Одбора.

Седници су присуствовали чланови Одбора: Славиша Булатовић, Неђо Јовановић, Михаило Јокић, Ђорђе Комленски, Александар Мартиновић, Жарко Мићин, Јован Палалић, Биљана Пантић Пиља, Марко Парезановић, др Балинт Пастор.

 Седници нису присуствовали чланови Одбора: Милетић Михајловић, Наташа Мићић, Вјерица Радета, Срето Перић, Душан Петровић и Татјана Мацура, нити њихови заменици.

Седници су присуствовали и Јелена Деретић, помоћник министра правде; Јован Ћосић, в.д. помоћник министра правде и Владимир Винш, самостални саветник у Министарству правде.

Председник Одбора је констатовао да су испуњени услови за рад и пуноважно одлучивање, након чега је ставио на гласање, а чланови и заменици Одбора су **једногласно** утврдили следећи

Д н е в н и р е д :

1. Разматрање Предлога закона о изменама и допунама Закона о извршењу и обезбеђењу, који је поднела Влада (број 011-1878/19 од 14. јуна 2019. године), у начелу;
2. Образовање Радне групе за иницијативе, петиције, представке и предлоге Одбора за правосуђе, државну управу и локалну самоуправу.

Пре преласка на рад по тачкама утврђеног дневног реда, председавајући је ставио на гласање, а чланови Одбора су **једногласно** усвојили: Записник 61. седнице, одржане 10. јуна 2019. године; Записник 62. седнице, одржане 17. јуна 2019. године; Записник 63. седнице, одржане 24. јуна 2019. године; Записник 64. седнице, одржане 1. јула 2019. године.

**ПРВА ТАЧКА -** Разматрање Предлога закона о изменама и допунама Закона о извршењу и обезбеђењу, који је поднела Влада (број 011-1878/19 од 14. јуна 2019. године), у начелу.

 Председавајући је отворио расправу у вези са овом тачком дневног у којој су учествовали Михаило Јокић и Јелена Деретић.

 **Михаило Јокић** је ставио примедбу на термин „сразмера“ који је коришћен у Предлогу закона о изменама и допунама Закона о извршењу и обезбеђењу и објаснио зашто би било исправније користит термин „размера“, наводећи да би тај термин омогућио коришћење релативних, а не апсолутних показатеља због побољшања вршења контроле у циљу спречавања злоупотреба.

 **Јелена Деретић** је у одговору истакла да су коришћени бројчани показатељи у комуналним и сродним предметима за које постоји апсолутна забрана, што значи да се предмети не могу продавати ако је дуговање у износу до пет хиљада евра у динарској противвредности.

 Указала је да је начело сразмере у овом предлогу закона додатно прецизирано, јер се посебно наводи да јавни извршитељ има ново овлашћење да у случају ако суд донесе решење о извршењу у коме је очигледно повређено начело сразмере из разлога што суд не мора да има сазнања о целокупној имовини дужника, јавни извршитељ има овлашћење да промени опредељени предмет извршења.

 Навела је да упоредно правни системи који су узимани у обзир, такође на овај начин користе начело сразмере.

 Рекла је да су овим предлогом закона заштићена средства извршног дужника која се односе на плате, пензије и накнаде које се издвајају за породице са децом.

 Како се више нико није јавио за реч, председавајући је закључио расправу и ставио на гласање предлог:

 -да Одбор за правосуђе, државну управу и локалну самоуправу предложи Народној скупштини да прихвати Предлог закона о изменама и допунама Закона о извршењу и обезбеђењу, у начелу;

-да за известиоца Одбора на седници Народне скупштине буде одређен Петар Петровић, председник Одбора.

Чланови и заменици чланова Одбора су **једногласно** прихватили овај предлог.

**ДРУГА ТАЧКА -** Образовање Радне групе за иницијативе, петиције, представке и предлоге Одбора за правосуђе, државну управу и локалну самоуправу.

 **Петар Петровић** је обавестио чланове Одбора да је на основу члана 44. став 6. и члана 51. Пословника Народне скупштине, као председник Одбора за правосуђе, државну управу и локалну самоуправу, донео Одлуку којом образује Радну групу за иницијативе, петиције, представке и предлоге, у следећем саставу: председавајући Неђо Јовановић, чланови: доц. др Михаило Јокић и Срето Перић.

Рекао је да је задатак Радне групе да разматра иницијативе, петиције, представке и предлоге из делокруга рада Одбора за правосуђе, државну управу и локалну самоуправу као и да иницира седницу Одбора уколико процени да неки поднесак има велику важност у односу на делокруг рада Одбора или ако је већи број поднесака поднет по истом питању, као и да у поступку остваривања контролне улоге прати примену Уставом Републике Србије зајемчених права сваког грађанина да сам или заједно са другима упућује петиције или друге предлоге државним органима или организацијама.

Седница је завршена у 9,25 часова.

СЕКРЕТАР ПРЕДСЕДНИК

Сања Пецељ Петар Петровић